अपाङ्गता अधिकार कोष र अपाङ्गता अधिकार पैरवी कोषको स्वतन्त्र मूल्याङ्कन

(अप्रिल २०१९-डिसेम्बर २०२२)

मूल्याङ्कन प्रतिवेदन | अगस्ट २०२३



**प्रतिलिपि अधिकार युनिभर्सेलिया २०२३, सर्वाधिकार सुरक्षित**

**युनिभर्सेलिया म्यानेजमेन्ट ग्रुप**
२४५ भिक्टोरिया एभिन्यु, सुइट २००
वेस्टमाउण्ट, मोन्ट्रियल, क्युबेक
क्यानडा H3Z 2M6

**इमेल: universalia@universalia.com**

तयार गर्ने: एलिसाबेटा मिकारो, मेघन कार्ली शेवेल, मारिया फस्टिक, एन्निका टिएर्नी-लेमिसियो, बेली लेस्माना, रसाक अडेकोया

**गुणस्तर जाँच गर्ने:** क्याट्रिना रोजास

**"अपाङ्गता आन्दोलन जति विविधतापूर्ण हुन्छ, त्यति नै समावेशी समाज बनाउन सकिन्छ।"**

***"आर्थिक सहयोग। हाम्रो कामलाई सहयोग गर्ने मुख्य कुरा यही हो। साथै, साझेदारी अत्यन्तै महत्त्वपूर्ण छ। हामी यो काम एक्लै गर्न सक्दैनौँ।"***

***"समग्रमा, अपाङ्गता आन्दोलनभित्र बढेको विविधताले हाम्रो संस्थाका लागि ऐक्यवद्धता, सहकार्य, र सशक्तीकरणको भावलाई बढाएको छ।"***

***"अपाङ्गता आन्दोलनले सिर्जना गरेको सहकार्यपूर्ण वातावरणले हामीलाई अन्य संस्थाहरूसँग सञ्जाल बनाउन, सिक्न, र उत्कृष्ट अभ्यासहरू साझा गर्न अवसर प्रदान गरेको छ। यी अन्तर्क्रियाहरूबाट, हामीले हाम्रा दृष्टिकोणहरूलाई विस्तार गरेका छौँ, नयाँ ज्ञान हासिल गरेका छौँ, र मनोसामाजिक अपाङ्गता भएका व्यक्तिहरूलाई सहयोग गर्ने तरिकाहरू सुधार गर्न सकेका छौँ।"***

**कृतज्ञता**

युनिभर्सेलियाले यस मूल्याङ्कनमा योगदान गर्ने सबैप्रति आभार व्यक्त गर्दछ।

हामी मूल्याङ्कनमा सहभागी भएर आफ्नो समय र अपाङ्गता अधिकार कोषका सम्बन्धमा आफ्ना अनुभव र विचार प्रदान गर्नुहुने सबैप्रति विशेष आभार र धन्यवाद प्रकट गर्दछौँ। त्यसै गरी, यस मूल्याङ्कन प्रक्रियाभरि सहकार्य र सहयोग गर्नुहुने अपाङ्गता अधिकार कोषका कर्मचारी टोलीलाई विशेष धन्यवाद छ। साथै, मूल्याङ्कन टोलीसँग भेट्न समय छुट्याउनु भएका अनुदान प्रापकहरूप्रति पनि हाम्रो विशेष आभार व्यक्त गर्दछौँ।

**कार्यकारी सारांश (Executive Summary)**

**पृष्ठभूमि (Background)**

यो मूल्याङ्कनले अप्रिल २०१९ देखि डिसेम्बर २०२२ सम्म तीन देशहरू—फिजी, इन्डोनेसिया, र नाइजेरिया—मा अपाङ्गता अधिकार कोष (DRF)/अपाङ्गता अधिकार पैरवी कोष (DRAF) ले अपाङ्गता आन्दोलनमा गरेको योगदानलाई विस्तृत रूपमा अध्ययन विश्लेषण गर्छ। यस मूल्याङ्कनको उद्देश्य तीन देशहरूमा अपाङ्गता अधिकार कोषको योगदानको प्रमाण प्रस्तुत गर्नु हो। यसले अपाङ्गता आन्दोलनका (व्यक्तिगत, संस्थागत, प्रणालीगत/आन्दोलन) विभिन्न तहहरूमा अपाङ्गता अधिकार कोषको प्रविधिक सहायताको प्रभाव के कस्तो परेको छ भन्ने अध्ययन गर्छ। साथै, यसले अपाङ्गता आन्दोलनमा विविधता (लिङ्ग समावेशिता लगायत) बढाउने अपाङ्गता अधिकार कोषको प्रयासको समीक्षा गर्छ। यस मूल्याङ्कनले अपाङ्गता भएका व्यक्तिहरूको अधिकार प्रवर्द्धन गर्न अपाङ्गता अधिकार कोषले पुर्‍याएको ठोस योगदान र पैरवीका मुख्य उपलब्धिहरूलाई पहिचान गर्ने लक्ष्य राखेको छ।

यस मूल्याङ्कनलाई युनिभर्सेलिया म्यानेजमेन्ट ग्रुपद्वारा सम्पन्न गरिएको हो। प्रत्येक देशमा परिचालन गरिएको मूल्याङ्कन टोलीमा अन्तर्राष्ट्रिय तथा राष्ट्रिय मूल्याङ्कनकर्ता तथा अपाङ्गता भएका व्यक्तिहरू समावेश थिए। मूल्याङ्कनलाई संयुक्त राज्य अमेरिका सरकारको लोकतन्त्र, अधिकार तथा श्रम ब्यूरो (DRL) र अष्ट्रेलियन विदेश मामिला तथा व्यापार विभाग (DFAT) को सहयोगमा सञ्चालन गरिएको हो। यी दुवै संस्थाहरू अपाङ्गता अधिकार कोषका दाता हुन्।

**विधि (Methodology)**

यस मूल्याङ्कनले सहभागितामूलक, अपाङ्गता समावेशी र प्रयोगमुखी पद्धति अपनाएको छ। मूल्याङ्कन टोलीले अपाङ्गता अधिकार कोषका अनुदान प्रापक, कर्मचारी, र प्रमुख दाताहरूसँग सहकार्य गर्दै मूल्याङ्कनका उद्देश्य, दायरा, मुख्य प्रश्नहरू, विधि, र प्रतिवेदनको संरचना निर्धारण गरेको थियो। साथै, सङ्कलित तथ्याङ्कको विश्लेषणमा पनि उनीहरूको सहभागिता रहेको थियो।

मूल्याङ्कनमा परिमाणात्मक (quantitative) र गुणात्मक (qualitative) दुवै प्रकारका तथ्याङ्क सङ्कलन गरिएको थियो। तथ्याङ्क स्रोतहरूमा प्रमुख सूचनादातासँगको अन्तर्वार्ता, कार्यशाला, र दस्तावेज अध्ययन समावेश थिए। सङ्कलित तथ्याङ्कको व्याख्यालाई पुष्टि गर्न र कुनै अपूर्णता भएमा स्पष्ट पार्न अनुदान प्रापकहरूसँग "अनुभव समीक्षा तथा बुझाइ (सेन्स-मेकिङ)" कार्यशालाहरू पनि आयोजित गरिएको थियो।

तर, यस मूल्याङ्कनले केही सीमा तथा चुनौतीहरूको सामना गर्नुपपरेको थियो, जस्तै: (१) निश्चित सरोकारवाला समूहहरूबाट पर्याप्त तथ्याङ्क प्राप्त गर्न कठिनाइ (फिजीका अपाङ्गता भएका व्यक्तिहरूका संस्था र फिजी तथा नाइजेरियाका सरकारी अधिकारीहरू), र (२) तथ्याङ्क सङ्कलनका लागि छोटो समयावधि। यी चुनौतीहरूको समाधानका लागि अपनाइएका मुख्य उपायहरूमा "अनुभव समीक्षा तथा बुझाइ (सेन्स-मेकिङ)"" कार्यशालाहरूको आयोजना, विभिन्न स्रोतबाट तथ्याङ्कको तुलना (ट्रिएन्गुलेसन), अपाङ्गता अधिकार कोष मूल्याङ्कन समितिसँग अनलाइन सत्रमार्फत थप समीक्षा र पुष्टि रहेका थिए।

**मूल्याङ्कनका खोज नतिजाहरू (Evaluation Findings)**

पछिल्ला केही वर्षहरूमा अपाङ्गता अधिकार कोषको प्राविधिक सहायता दिने तरिका परिवर्तन हुँदै आएको छ। सुरुवातमा यो पैरवीलाई सहयोग गर्ने कुरामा केन्द्रित थियो, तर अहिले प्रभावकारी पैरवीका लागि संस्थाको क्षमता मजबुत हुनु आवश्यक छ भन्ने बुझाइ विकसित भएसँगै यसले संस्थाको वृहत क्षमता अभिवृद्धिलाई समेत समेट्न थालेको छ (**खोज नतिजा १**)। सहायता परिचालन भएका तीन देशका अनुदान प्रापकहरूले संस्थाको प्रकारअनुसार अपाङ्गता अधिकार कोषको प्राविधिक सहायताको सेवा विभिन्न स्तरमा उपयोग गरेका छन्। उपलब्ध तथ्याङ्कअनुसार, नाइजेरियाका सहरी क्षेत्रमा रहेका र सबै प्रकारका अपाङ्गता केन्द्रित रहेर काम गर्ने अनुदान प्रापकहरूले अपाङ्गता अधिकार कोषको प्राविधिक सहायता सबैभन्दा बढी उपयोग गरेका छन् **(खोज नतिजा २**)। अनुदान प्रापकहरूले अपाङ्गता अधिकार कोषको टोलीको प्रत्यक्ष सहयोगलाई सामयिक, उत्तरदायी र भरपर्दो रहेको बताएका छन् (**खोज नतिजा ९**)। प्राविधिक सहायताका विभिन्न स्वरूप/तरिकाहरू (र अन्य सहयोग) मार्फत, अपाङ्गता अधिकार कोषले अनुदान प्रापकहरूलाई व्यक्तिगत र संस्थागत स्तरमा सशक्त पार्न महत्वपूर्ण भूमिका खेलेको छ। विशेष गरी सीमान्तकृत अनुदान प्रापकहरूले आफ्ना अधिकारका लागि लड्न, अन्य सरोकारवाला संस्था/निकायहरूसँग सञ्जाल विस्तार गर्न, अन्तर्राष्ट्रिय मञ्चहरूमा पहुँच बढाउन, र सफल पैरवी अभियान सञ्चालन गर्न थप आत्मविश्वास प्राप्त गरेका छन् (**खोज नतिजा ३ र ४**)। यी तीन देशका अनुदान प्रापकहरू राष्ट्रिय तथा स्थानीय सरकारका साझेदार बनेका छन् र अपाङ्गता-समावेशी पहलहरू विकास गर्न प्रमुख भूमिका खेल्दै आएका छन्। प्रतिवेदनको " पैरवीका मुख्य उपलब्धिहरू (Key Advocacy Achievements)" खण्डमा उल्लेख गरिएझैं, अपाङ्गता अधिकार कोषबाट समयमै अत्यावश्यक क्षणहरूमा प्राप्त भएको प्राविधिक सहायता अनुदान प्रापकहरूका लागि पैरवीका उपलब्धिहरू हासिल गर्न महत्वपूर्ण साबित भएको छ र यसले अपाङ्गता भएका व्यक्तिका अधिकारहरूको प्राप्तिमा योगदान गरेको छ। उदाहरणका लागि, इन्डोनेसियामा लैङ्गिक हिंसासम्बन्धी कानून र नाइजेरियामा राष्ट्रिय अपाङ्गता ऐन पारित गराउन अपाङ्गता अधिकार कोषको सहयोग निर्णायक रह्यो। यी उपलब्धिहरू भविष्यका समावेशी नीति र पहलहरूका लागि मार्गप्रशस्त गर्ने उदाहरणीय कोसेढुङ्गा बनेका छन् (**खोज नतिजा ८**)। मुख्य उपलब्धिहरूलाई प्रभाव पार्ने कारकहरूमा अपाङ्गता आन्दोलनको क्षमता, सरकारी संस्थाहरूको क्षमता, तथा गहिरो रूपमा गाडिएका—तर विस्तारै परिवर्तन हुँदै गएका—सामाजिक मान्यता, विश्वास, र दृष्टिकोणहरू पर्दछन् (खोज नतिजा)। अनुदान प्रापकहरूले केही चुनौतीहरू पनि उल्लेख गरेका छन् - यीमध्ये केही चुनौती प्राविधिक सहायता प्राप्ति र प्रयोगका केही संरचनात्मक अवरोधहरूसँग जोडिएका छन् - तिनमा मुख्य गरी प्राविधिक सहायताको उद्देश्य, अपेक्षित नतिजा र उपलब्ध गराउने तरिकाबारे स्पष्ट जानकारीको अभाव, भाषागत सीमितता, र देश तथा क्षेत्रीय स्तरमा अपाङ्गता-समावेशी प्राविधिक सहायता प्रदायकहरूको कमी रहेको छ (**खोज नतिजा ५**)।

अपाङ्गता अधिकार कोष अनुदानको मुख्य उद्देश्य अपाङ्गता भएका व्यक्तिहरूको समावेशिता बढाउनु र अपाङ्गता भएका व्यक्तिको अधिकारसम्बन्धी महासन्धि (सीआरपीडी) को कार्यान्वयनलाई अगाडि बढाउने अपाङ्गता भएका व्यक्तिको संस्थाहरूको विविधता र भौगोलिक पहुँच विस्तार गर्नु हो, विशेष गरी समुदायस्तरमा। आफ्ना रणनीतिक योजना र लैङ्गिकतासम्बन्धी निर्देशिकाअनुसार, अपाङ्गता अधिकार कोषले अनुदान वितरण, प्राविधिक सहायता, र पैरवी कार्यमा लैङ्गिक परिर्वतनकारी दृष्टिकोण अपनाएको छ। यसले विशेष रूपमा सीमान्तकृत समूहहरू, जस्तै श्रवण-दृष्टिबिहीन (Deafblind) व्यक्ति र महिलाले नेतृत्व गरेका अपाङ्गता भएका व्यक्तिको संस्थाहरूलाई वित्तीय सहयोग प्रदान गर्दै आएको छ, र सीमान्तकृत र समुदायस्तरका अनुदान प्रापकहरूको रुचिलाई बढी ध्यान दिन थालेको छ। यस मूल्याङ्कनमा देखिएअनुसार, यी प्रयासहरूले अपाङ्गता र त्यससँगै जोडिएका अन्य पक्षहरूबीचको अन्तरसम्बन्ध बुझ्ने चेतना बढाएको छ, जस्तै: लैङ्गिकताको अन्तरपक्षीयता, आदिवासी पहिचान, वा यौनिक अभिमुखीकरण, लैङ्गिक पहिचान, अभिव्यक्ति, र यौन विशेषताहरू (SOGIESC) सँग अपाङ्गताको सम्बन्ध। सहायता परिचालित तीन देशका अनुदान प्रापकहरूले बौद्धिक अपाङ्गता र मानसिक स्वास्थ्यमा केन्द्रित अपाङ्गता भएका व्यक्तिको संस्थाहरूको दृश्यता र समावेशिता बढ्दै गएको बताएका छन्, यद्यपि लैङ्गिक विविधता र महिलाले नेतृत्व गरेका अपाङ्गता भएका व्यक्तिको संस्थाहरूको प्रतिनिधित्वमा विभिन्न स्तरको प्रगति देखिन्छ, भने यौनिक अभिमुखीकरण, लैङ्गिक पहिचान, अभिव्यक्ति, र यौन विशेषताहरू (SOGIESC) को समावेशीकरणमा स्थिर सुधार देखिएको छैन।

 मूल्याङ्कनबाट अपाङ्गता आन्दोलनको विविधिकरणमा अपाङ्गता अधिकार कोषले पुर्याएको योगदानका सम्बन्धमा विभिन्न असल अभ्यासहरू र प्रभावकारी रणनीतिहरू देखिएका छन्, जस्तै: अपाङ्गता भएका व्यक्तिको नयाँ संस्थाहरूको दर्ता र क्षमता अभिवृद्धिमा सहयोग, अपाङ्गता भएका व्यक्तिको नयाँ संस्थाहरूलाई समेटेर सञ्जाल/साझेदारी (coalition) अनुदानको प्रयोग, र अनुदान प्रापकको भेला तथा अन्य मन्चहरूमा 'कम देखिने खालका' अपाङ्गता भएका व्यक्तिहरूको सहभागिता सुनिश्चित गर्नु (प्रतिवेदनको **सिकाइ** खण्ड पनि हेर्नुहोस्)।। अपाङ्गता अधिकार कोषको विविधीकरण रणनीतिले अपाङ्गता आन्दोलनभित्रका विभिन्न समूहहरू बीचको सहकार्य बढाउन सहयोग गरेको छ, साथै सामाजिक न्याय आन्दोलनहरूसँग पनि केही हदसम्म सम्बन्ध विकास गर्न मद्दत पुगेको छ। तीनवटै देशका, विशेष गरी इन्डोनेसियामा, अनुदान प्रापकहरूले विभिन्न अपाङ्गता भएका व्यक्तिहरू र तिनले सामना गर्ने खास-खास चुनौतीहरूबारे सचेतना बढ्दै गएको बताएका छन्। अनुदान प्रापकहरूको पैरवी कार्यसूचीमा भएको विस्तारले पनि विविधीकरणकरणलाई देखाउँछ; यो कार्यसूचीले अपाङ्गता भएका वृद्धवृद्धा व्यक्ति, अपाङ्गता भएका बालबालिका, अपाङ्गता भएका एलजीबीटीक्यूआई (LGBTQI) व्यक्ति, श्रवण-दृष्टि बिहीन समुदाय, मनोसामाजिक अपाङ्गता रहेका व्यक्ति, कानुनी समस्यामा परेका बालबालिका, एचआईभी/एड्स र कुष्ठरोग सङ्क्रमित अपाङ्गता भएका व्यक्ति, तथा आपतकालीन वा विपद् जोखिम न्यूनीकरणको परिवेशमा रहेका व्यक्तिहरूलाई समेटेको छ। यस फराकिलो दायरासँगै, अपाङ्गता अधिकार कोषले अपाङ्गता बाहिरका अन्तरसम्बन्धित सामाजिक मुद्दाहरूमा काम गर्ने संस्थाहरू र अपाङ्गता नभएका व्यक्तिको संस्थाहरूसँगको सहकार्यलाई पनि प्रवर्द्धन गरेको छ (**खोज नतिजा ६**)। अपाङ्गता आन्दोलनको विविधीकरण एउटा लामो प्रक्रिया हो, र अपाङ्गता अधिकार कोषले आफ्ना अनुदान प्रापकहरूको समूहमार्फत यस प्रक्रियामा योगदान दिइरहेको छ। यद्यपि, अपाङ्गता आन्दोलनभित्र र अनुदान प्रापकहरूबीच अझै पनि विभिन्न बाधा र विभाजनका विषयहरू देखिन्छन्। यसमा अपाङ्गता भएका व्यक्तिको संस्थाहरूबीचको प्रतिस्पर्धा, केही प्रकारका अपाङ्गतालाई पहिचान नगरिनु, अन्तरपक्षीयताबारे सीमित ज्ञान, र सबैभन्दा सीमान्तकृत समूहहरूले सामना गरिरहेका चुनौतीहरूका बारेमा सचेतना न्यून रहनु लगायत छन्। साथै, अनुदान प्रापकबीच, र त्यसमा पनि अपाङ्गता भएका व्यक्तिको संस्थाहरू, र अन्य संस्थाहरूबीच सहकार्य गर्न कठिन बनाउने बाह्य कारकहरूले पनि यी चुनौतीहरूलाई थप जटिल बनाएको छ (**खोज नतिजा ७**)।

**निष्कर्ष (Conclusions)**

यस मूल्याङ्कनले परिवर्तनका लागि आवश्यक पर्ने दिगो, बहुआयामिक, लचिलो, र खुला सहयोगका माध्यमबाट 'कसैलाई पनि पछि नछाड्ने' नाराको महत्त्वलाई उजागर गरेको छ। मूल्याङ्कनले २०१९ देखि २०२२ को बीचमा अपाङ्गता अधिकार कोषको सहयोगले तीन प्रमुख स्तरमा सकारात्मक प्रभाव पारेको देखाएको छ। पहिलो, अनुदान प्रापक संस्थाका सदस्यहरूमा पैरवी कार्य सुरु गर्न वा निरन्तरता दिन आत्मविश्वास र आत्मसम्मान विकास भएको छ; दोस्रो, अपाङ्गता भएका व्यक्तिको संस्थाहरूले आफ्नो संस्थागत क्षमता मजबुत बनाएका छन्; र तेस्रो, सरकार, नागरिक समाज संस्था तथा अन्य सामाजिक सङ्घसंस्थाहरूले अपाङ्गता र अपाङ्गता भएका व्यक्तिहरूप्रतिको आफ्नो सोच, दृष्टिकोण, र कार्यहरूलाई क्रमिकरूपमा परिवर्तन गर्दै लगेका छन्।

साथै, अपाङ्गता अधिकार कोषको विश्वासमा आधारित सहयोग रणनीति (trust-based approach) अनुदान प्रापकहरूको पैरवी र संस्थागत सशक्तीकरण प्रक्रियामा महत्वपूर्ण रहेको पुष्टि भएको छ। अनुदान प्रापकहरूले मजबुत सम्बन्ध र विविध सञ्जाल विकास गरेका छन्, सिकेको ज्ञानलाई व्यवहारमा उतारेका छन्, र पैरवीका लागि आफ्नो आत्मविश्वास तथा क्षमतामा सुधार गर्दै लगेका छन्।

सहभागिता र पहुँच अपाङ्गता अधिकार कोषको प्रमुख प्रतिबद्धताहरू रहँदै आएमा छन्, यसले ‘एकै प्रकारको समाधान सबैलाई लागू हुने’ (one-size-fits-all) पद्धति अवलम्बन गरेको छैन। यद्यपि, दाताहरूको आवश्यकताहरू पूरा गर्ने र वस्तुगत वास्तविकताहरूबीच सन्तुलन कायम गर्नु अपाङ्गता अधिकार कोष जस्ता मध्यस्थ कोष (intermediary funds) हरूका लागि अझै चुनौतीपूर्ण रहेको छ। अपाङ्गता अधिकार कोषले दाताहरूको बोझलाई अनुदान प्रापकहरूमा सार्न नचाहे पनि, धेरैजसो अवस्थामा यो बोझ कडा प्रशासनिक प्रक्रियाहरू र कागजातको माध्यमबाट देखा पर्ने गरेको छ, जसले गर्दा अपाङ्गता भएका व्यक्तिको संस्थाहरूका लागि कोष प्राप्त गर्न कठिन बनाइदिन्छ र पैरवी प्रयासमा उनीहरूको सहभागितामा बाधा पुर्‍याउँछ।

अपाङ्गता अधिकार कोषका अनुदान प्रापकहरू र समग्र अपाङ्गता आन्दोलनले महत्त्वपूर्ण उपलब्धिहरू हासिल गरे पनि, अपाङ्गता भएका व्यक्तिहरू र तिनका संस्थाहरूलाई अझ धेरै काम गर्नुपर्ने अपेक्षा गरिएको छ। हालको वित्तीय संरचनाले अपाङ्गता भएका व्यक्ति वा अपाङ्गता भएका व्यक्तिको संस्थाहरूलाई प्राथमिकता दिँदैन, जसका कारण उनीहरूलाई निकै कम सहयोग प्राप्त हुन्छ। अपाङ्गता अधिकार कोष एउटा सानो साझेदार मात्र हो, र यसको योगदान मात्रले समावेशी समाज निर्माणको मार्गमा रहेका विशाल संरचनागत तथा बाह्य बाधाहरू हटाउन पर्याप्त हुने छैन। दीर्घकालीन परिवर्तनका लागि प्रणालीगत तहमा सुधार आवश्यक छ। यसको लागि परियोजनामा आधारित वित्तीय सहयोगको सट्टा दीर्घकालीन वित्तीय तथा गैर-वित्तीय सहयोग आवश्यक पर्छ। साथै, सबै तहमा विकास साझेदारहरू र राष्ट्रिय स्तरका निकायहरूबीच बलियो समन्वय, सबै कार्यक्रमहरूमा अपाङ्गताको मूलप्रवाहीकरण, तथा अपाङ्गतासम्बन्धी स्रोत परिचालन वृद्धि आवश्यक छ।

**सुझावहरूको सारांश (Summary of Recommendations)**

***मुख्य सुझावहरू***

**सुझाव १**: अपाङ्गता अधिकार कोषले अनुदान प्रापक संस्थाहरूलाई एक-अर्कासँग जोडिन, अनुभवहरू बाँड्न, र एकअर्काबाट सिक्ने अवसरहरू नियमित रूपमा धेरैभन्दा धेरै प्रदान गर्नुपर्छ। यस क्रममा, अपाङ्गता अधिकार कोषले अन्तरपक्षीय दृष्टिकोणलाई कायम राखी, अपाङ्गता आन्दोलनभित्र विविधतालाई प्रोत्साहन गर्न र अपाङ्गता भएका व्यक्तिका संस्थाहरूको नेतृत्वलाई नवीकरण गर्न सहयोग गर्नुपर्छ।

**प्रसङ्ग:** यो सुझाव तीन विभिन्न देशका अनुदान प्राप्त गर्ने संस्थाहरूबाट बारम्बार उठाइएको मागमा आधारित छ। उनीहरूले अन्य अनुदान प्रापकसँग भेटघाट गरी अनुभवहरू आदानप्रदान गर्ने, क्षेत्रीय तथा अन्तर्राष्ट्रिय सम्मेलनहरूमा भाग लिने, र सिकाइ कार्यक्रमहरूमा सहभागी हुने चाहना व्यक्त गरेका थिए। अपाङ्गता अधिकार कोषले आफ्नो क्षेत्रीय तथा बहुदेशीय कार्यक्षेत्र र उपस्थिति उपयोग गरेर यस्तो अवसरहरू सिर्जना गर्न सक्छ। यसको लागि, अपाङ्गता अधिकार कोषले अनुदान प्रापक संस्थाहरूको विभिन्न संस्थागत आवश्यकताहरू पूरा गर्न र उनीहरूबीच सिकाइ आदान-प्रदानका लागि आर्थिक सहयोग गर्न सजिलो बनाउन आफ्ना दाताहरूसँग लचिलो वित्तीय सम्झौता गर्नु आवश्यक छ।

**सुझाव २:** अपाङ्गता अधिकार कोषले अनुदान वितरण, प्राविधिक सहायता र पैरवीका कार्यमा हाल अपनाउँदै आएको सहभागितामूलक र अनुदान प्रापकको नेतृत्वमा आधारित कार्यपद्धति कायम राख्नुपर्छ र - जहाँ सम्भव छ, अझ सशक्त बनाउनुपर्छ।

**प्रसङ्ग**: **खोज नतिजा ९** मा उल्लेख गरेअनुसार, अनुदान प्रापकहरूले अपाङ्गता अधिकार कोषको विश्वासमा आधारित कार्यपद्धतिलाई एकदमै महत्त्वपूर्ण ठान्छन्। यस पद्धतिले अनुदान प्रापकहरूका निर्णयहरूलाई प्राथमिकता दिन्छ र उनीहरूको कार्यसूची वा प्राथमिकतामा हस्तक्षेप (influencing) गर्दैन। अपाङ्गता अधिकार कोषका कार्यको अन्य मूल्याङ्कनहरूमा पनि यही खोज नतिजा दोहोरिएको छ। अपाङ्गता अधिकार कोषले नयाँ रणनीतिक योजना विकास गर्दै गर्दा, यो कार्यपद्धति कायम राखी र जहाँ सम्भव छ, अझ सशक्त पार्नु महत्त्वपूर्ण छ। यसले प्रत्येक देशका अनुदान प्रापकहरू र अपाङ्गता आन्दोलनका अगुवाहरूलाई आफ्ना पैरवी तथा क्षमता अभिवृद्धि प्राथमिकता निर्धारण गर्ने अधिकार सुनिश्चित गर्नेछ।

**सुझाव ३**: अपाङ्गता अधिकार कोषले नयाँ रणनीतिक योजना विकास गर्दा, अनुदान वितरण मोडेल र अन्य सहयोग विधिहरूलाई अझ प्रभावकारी र उद्देश्यअनुकूल बनाउन विशेष ध्यान दिनुपर्छ।

**प्रसङ्ग**: मूल्याङ्कनका क्रममा अपाङ्गता अधिकार कोषको अनुदान वितरण मोडेललाई पैरवी (अधिकार प्रवर्द्धन), प्राविधिक सहायता, र आन्दोलनको विविधीकरणलाई अझ राम्रोसँग सहयोग गर्न सक्ने गरी कसरी सुधार गर्न सकिन्छ भन्ने कुरामा विचार गर्नुपर्ने देखिएको छ। पैरवीलाई सहयोग गर्ने सम्बन्धमा, केही सम्भावित विकल्पहरू भनेको अनुदान प्रापकहरूले आवश्यकताअनुसार पैरवीका पहलहरूका लागि प्रयोग गर्न सक्ने आकस्मिक कोष (contingency fund) स्थापना गर्ने, बहुवर्षीय अनुदान उपलब्ध गराउने, र प्रतिवेदन बुझाउने प्रक्रियालाई अझ सरल तथा कम झन्झटिलो बनाउने हुन्। प्राविधिक सहायताको हकमा, अपाङ्गता अधिकार कोषले प्राविधिक सहायतालाई विशेष परियोजनाको आवश्यकता अनुसार मात्र सीमित नराखी, अनुदान प्रापकहरू र अपाङ्गता आन्दोलनको दीर्घकालीन क्षमता अभिवृद्धि गर्ने उद्देश्यसँग जोड्ने रणनीति अपनाउन सक्छ (साथै सुझाव ४ मा उल्लिखित अपाङ्गता समावेशीकरण प्राविधिक सहायता प्रदायकहरूको अभावसम्बन्धी विषयलाई पनि हेर्नुहोस्)। विविधीकरणका पक्षमा, यदि अपाङ्गता अधिकार कोषको नयाँ रणनीतिक योजनामा विविधीकरण प्राथमिकतामा रहनेछ भने, विभिन्न अपाङ्गता भएका व्यक्तिहरू, भाषिक दक्षता (अंग्रेजी भाषा प्रवाह), र प्रविधिगत क्षमताहरू भएका अनुदान प्रापकहरूका लागि अपाङ्गता अधिकार कोषको प्रक्रिया, उपकरण, र सञ्चार प्रणालीहरूलाई अझ पहुँचयुक्त बनाउन थप प्रयास गर्न आवश्यक छ।

**प्राथमिकता क्षेत्र: प्राविधिक सहायता**

**सुझाव ४:** अपाङ्गता अधिकार कोषले नयाँ प्राविधिक सहायता रणनीति पुनरावलोकन गर्दा, उक्त रणनीतिले प्राविधिक सहायतासम्बन्धी अपेक्षाहरू —जस्तै उद्देश्य, प्रयोजन, अपेक्षित नतिजा, र पहुँचका स्वरूप/ढाँचा — स्पष्ट रूपमा परिभाषित गरेको सुनिश्चित गर्नुपर्छ। साथै, प्राविधिक सहायताको कार्यान्वयन अपेक्षित नतिजासँग सुसङ्गत रहनुपर्छ। रणनीति स्वीकृत भएपछि, यसलाई अपाङ्गता अधिकार कोषका कर्मचारी र अनुदान प्रापकहरूबीच साझा गर्ने र परिचित गराउने (socialization) नियमित अवसरहरू सिर्जना गर्नुपर्छ। साथै, नयाँ रणनीतिले प्राविधिक सहायता रणनीति २.० का मस्यौदामा हालसम्म पहिचान गरिएका प्राथमिकताहरूमा पनि ध्यान केन्द्रित गर्नुपर्छ।

**प्रसङ्ग: खोज नतिजा १ र ५** मा देखिएअनुसार, प्राविधिक सहायता र संस्थागत क्षमता अभिवृद्धि बीच स्पष्ट भिन्नता नहुँदा, अनुदान प्रापकहरू र अपाङ्गता अधिकार कोषका कर्मचारीहरूमा प्राविधिक सहायताको परिभाषा र पहुँच प्रक्रियाबारे भ्रम रहेको छ। त्यसैले, नयाँ प्राविधिक सहायता रणनीतिले सरल र स्पष्ट भाषामा यसको उद्देश्य, लक्ष्य, कार्यान्वयन प्रक्रिया (modalities), र अपेक्षित नतिजाहरू प्रस्तुत गर्नुपर्छ। नयाँ रणनीतिलाई प्रभावकारी रूपमा सामाजिकीकरण गर्न निम्न उपायहरू अपनाउन सकिन्छ: सम्बन्धित भाषाहरूमा सरल निर्देशिकाहरू उपलब्ध गराउने; अनुदान प्रापकहरूको प्राविधिक सहायतामा पहुँच र उपयोगबारे छलफल गर्न त्रैमासिक वा अर्धवार्षिक सिकाइ आदान-प्रदान कार्यक्रमहरू सञ्चालन गर्ने; प्रत्येक देश वा क्षेत्रका लागि वेबिनार आयोजना गरी अनुदान प्रापकहरूलाई प्राविधिक सहायता सम्बन्धी आशयपत्र पेश गर्ने (Expressions of Interest) प्रक्रियाबारे थप जानकारी प्रदान गर्ने।

**सुझाव ५:** अपाङ्गता समावेशी प्राविधिक सहायता प्रदायकहरूको अभावलाई सम्बोधन गर्न, अल्पकालमा, अपाङ्गता अधिकार कोषले आफ्ना अनुदान प्रापकमध्येबाट सम्भावित प्राविधिक सहायता प्रदायकहरूको सूची निर्माण गर्न जारी राख्नुपर्छ। दीर्घकालमा, अपाङ्गता अधिकार कोषले अनुदान प्रापक र आफ्ना स्थायी वित्तीय साझेदारहरूसँग मिलेर विभिन्न सङ्घसंस्था र सरोकारवालाहरूसँग रणनीतिक साझेदारी विकास गर्ने विषयमा विचार गरी अपाङ्गता समावेशीकरणका सम्बन्धमा राष्ट्रिय क्षमता समग्र रूपमा सुदृढ गर्ने कार्यलाई अघि बढाउनुपर्छ।

**प्रसङ्ग**: **खोज नतिजा ५** ले तीनवटै देशमा अपाङ्गता समावेशी प्राविधिक सहायता प्रदायकहरूको अभाव रहेको देखाएको छ। अर्कोतर्फ, **खोज नतिजा ३ र ४ मा** अनुदान प्रापक तथा अपाङ्गता भएका व्यक्तिका संस्थाहरूहरू सरकारका लागि अपाङ्गता समावेशीकरणसम्बन्धी समाधानका उपायहरू विकास गर्ने प्रमुख साझेदार बन्दै गएका छन्। **खोज नतिजा ४ ले** देखाएअनुसार, केही अनुदान प्रापकले समयक्रममा ज्ञान र अनुभव हासिल गरी अपाङ्गता आन्दोलनभित्र प्राविधिक सहायता प्रदायकको भूमिका लिन सक्षम भएका छन्। आवश्यकतालाई हेर्दा हाल यो समूह (pool) सानो छ, तर सम्भावना ठूलो छ, किनभने धेरै अनुदान प्रापकहरूले वर्षौँदेखि अपाङ्गता भएका व्यक्तिका अधिकारसम्बन्धी महासन्धि अन्तर्गत पैरवीका विभिन्न क्षेत्रमा काम गर्दै आइरहेका छन्। अपाङ्गता अधिकार कोषले अपाङ्गता समावेशी प्राविधिक सहायता प्रदान गर्न सक्ने सम्भावित अनुदान प्रापकहरूको पहिचान गर्ने कार्य थालिसकेको छ। दीर्घकालीन, दिगो, र प्रणालीगत परिवर्तन ल्याउने उद्देश्यले अपाङ्गता अधिकार कोषले अनुदान प्रापक र कोष दाताहरूको सहकार्यमा बहु-सरोकारवाला साझेदारीहरू स्थापना गर्नुपर्छ। यसले अपाङ्गता समावेशीकरणसम्बन्धी राष्ट्रिय प्राविधिक क्षमता निर्माण गर्ने दीर्घकालीन सोच राख्नुपर्छ गर्न मद्दत गर्नेछ, जसअन्तर्गत देशस्तर वा कम्तीमा क्षेत्रीयस्तरमा प्राविधिक सहायता प्रदायकहरूको एक समूह तयार गर्न सकिनेछ।

**प्राथमिकता क्षेत्र: अपाङ्गता आन्दोलनको विविधीकरण**

सुझाव ६: अपाङ्गता आन्दोलनको विविधीकरणको गतिलाई अझ सशक्त बनाउन, अपाङ्गता अधिकार कोषले जनचेतना अभिवृद्धिका कार्यक्रमहरूका साथै विविधता र अन्तरपक्षीयतासम्बन्धी क्षमता अभिवृद्धि पहलहरूलाई पनि समुदायस्तरसम्म विस्तार गर्नुपर्छ र अपाङ्गता भएका व्यक्तिहरूको संस्था हाँक्ने नेतृत्वहरूको थ क्षमता विकासमा सहयोग गर्नुपर्छ ।

**प्रसङ्ग**: **खोज नतिजा ६** ले देखाएअनुसार, अपाङ्गता आन्दोलनमा विविध समूहहरूको समावेशिता बढाउने दिशामा सकारात्मक प्रगति भएको छ। तर, यो निरन्तर प्रक्रिया हो, जसलाई संस्थागत रूपमा सुदृढ पार्न र सचेतना अभिवृद्धिसम्बन्धी क्रियाकलापको फलस्वरूप देखिँदै गएको सुरुवाती मानसिकता परिवर्तनलाई मजबुत बनाउन जिम्मेवार सबै पक्षहरूबाट थप सशक्त र संयुक्त प्रयास आवश्यक छ। यसमा विकास साझेदारहरूको सहयोग लिन सकिन्छ र प्रगतिको गतिलाई कायम राख्न सकिन्छ। यस प्रक्रियालाई सहयोग गर्न, अपाङ्गता अधिकार कोषले विविधीकरणतर्फ काम गरिरहेका संस्थाहरूलाई लक्षित गरी थप क्षमता अभिवृद्धि सहयोग प्रदान गर्न प्राथमिकता दिनुपर्छ। यस प्रयासअन्तर्गत, अपाङ्गता भएका व्यक्तिका संस्थाहरूका नेतृत्वहरू र नागरिक समाजमाझ अपाङ्गता र अन्य सामाजिक पहिचान (जस्तै, लैङ्गिकता, जाति, सामाजिक-आर्थिक अवस्था) बीचको अन्तरपक्षीयता र विभेदका विभिन्न स्वरूपहरू एकअर्कामा कसरी खप्टिएको हुन्छ भन्ने बारेको बुझाइलाई सशक्त पार्नुपर्छ। साथै, अपाङ्गता अधिकार कोषले कम प्रतिनिधित्व भएका अपाङ्गता समूहहरूको अनुभव र चुनौतीहरूबारे अनुसन्धान र दस्तावेजीकरणमा लगानी गर्न सक्छ। यसले बलियो प्रमाणहरू निर्माण गर्न मद्दत गर्नेछ, जसले विविध अपाङ्गता समुदायहरूको आवश्यकता र सरोकारहरूलाई प्राथमिकतामा राख्दै गरिने प्रभावकारी पैरवी प्रयासहरूलाई सहयोग गर्नेछ।

**सुझाव ७:** अपाङ्गता आन्दोलनको विविधीकरणलाई अझ बलियो बनाउन, ग्रामीण समुदाय, यौनिक अभिमुखीकरण, लैङ्गिक पहिचान, अभिव्यक्ति, र यौन विशेषताहरू (SOGIESC) पहिचान भएका समूह, स्व-पैरवी गर्ने अपाङ्गता भएका युवा, र अन्य सीमान्तकृत अपाङ्गता समूहहरूसँग सहकार्य गर्दै अन्तर-आन्दोलन सहयोग बढाउन आवश्यक छ।

**प्रसङ्ग**: अपाङ्गता अधिकार कोषले अनुदान प्रापकहरूलाई अपाङ्गता भएका विविध समूहहरूले सामना गर्ने विशेष बाधा र मुद्दाहरूलाई (खोज नतिजा ७ मा पहिचान भएका) सम्बोधन गर्न आवश्यक स्रोतसाधन र मार्गदर्शन प्रदान गरी उनीहरूको पैरवी प्रयासमा सहयोग गर्न सक्छ। यसका लागि जनचेतना अभिवृद्धि र सन्देश प्रवाह, सिकाइ आदान-प्रदान, अनुशिक्षण कार्यक्रम (mentorship), अभ्यास समुदाय (communities of practice), र अन्तरपक्षीय पैरवी पहल तथा अनुसन्धानका क्रियाकलापमा लगानी गर्न सकिन्छ। यी पहलहरूले अन्तर-सिकाइ र सहकार्यलाई सहजीकरण गर्नेछ र अपाङ्गता आन्दोलनभित्र विविधीकरणको नयाँ र प्रभावकारी उपायहरूलाई प्रेरित गर्नेछ। अपाङ्गता अधिकार कोषले सीमान्तकृत समूहहरू, विशेषगरी ग्रामीण क्षेत्रमा रहेका समुदायलाई समेट्न नवीन रणनीतिहरू प्रयोग गरिरहनुपर्छ। साथै, अनुदान प्रापकहरूलाई अपाङ्गता भएका व्यक्तिका संस्थाहरूको गठन तथा संस्थागत विकासमा सघाउनुपर्छ। उदाहरणका लागि, अपाङ्गता भएका व्यक्तिका संस्थाहरूको नीति निर्माण तथा दर्ता प्रक्रियामा सहयोग गर्ने, छाता संस्था (umbrella organizations) मार्फत सीमान्तकृत अपाङ्गता भएका व्यक्तिका संस्थाहरूलाई समावेश तथा एकीकृत गराउने, र मूलधारका अपाङ्गता भएका व्यक्तिका संस्थाहरूसँग सीमान्तकृत समूहहरूलाई जोड्ने सहकर्मी सहायता कार्यक्रम (peer support programs) मा लगानी गरेर सहयोग गर्न आवश्यक छ। अन्त्यमा, अपाङ्गता अधिकार कोषलाई अपाङ्गता भएका युवा पैरवीकर्ताहरूको पेशागत विकासमा सहयोग गर्न र अपाङ्गतासम्बन्धी पैरवीबारे अन्तरपुस्तागत ज्ञान हस्तान्तरण गरी नयाँ पुस्तालाई अपाङ्गता अधिकार आन्दोलनका सशक्त संवाहकका रूपमा तयार गर्न विशेष रूपमा प्रोत्साहित गरिन्छ।

**सुझाव ८:** अपाङ्गता आन्दोलन र सामाजिक न्यायका अन्य आन्दोलनहरूबीचको अन्तर-आन्दोलन सहकार्य विस्तार गर्न, अपाङ्गता अधिकार कोषले अझै समावेशी नभएका क्षेत्रहरूमा अपाङ्गता अधिकारलाई मूलधारमा ल्याउने पैरवीमा लगानी गर्नुपर्छ। उदाहरणका लागि, महिला अधिकारका आन्दोलन र जलवायु परिवर्तन सम्बन्धी मञ्चहरूमा अपाङ्गता समावेशीकरणलाई प्रवर्द्धन गर्न आवश्यक छ।

प्रसङ्ग: महिलाद्वारा नेतृत्व गरिएका अपाङ्गता भएका व्यक्तिका संस्थाहरूको सङ्ख्या बढ्दै गए पनि, अपाङ्गता भएका महिला तथा किशोरीहरूलाई नारीवादी आन्दोलनहरूमा अझै पूर्ण रूपमा प्रतिनिधित्व वा अर्थपूर्ण रूपमा समावेश गरिएको छैन। साथै, जलवायु क्षेत्रमा कार्यरत अपाङ्गता भएका व्यक्तिका संस्थाहरू निकै थोरै छन्, र जलवायु परिवर्तनले अपाङ्गता भएका व्यक्तिहरूमा पार्ने प्रभावबारे व्यापक चेतनाको अभाव देखिएको छ। यस्तो चेतना नहुँदा, अपाङ्गता भएका व्यक्तिका संस्थाहरू जलवायु न्याय वा वातावरणसम्बन्धी निर्णय प्रक्रियामा अर्थपूर्ण रूपमा सहभागी हुने र योगदान गर्ने आफ्नो अधिकारको माग गर्न अझै सशक्त रूपमा प्रस्तुत हुने अवस्थामा पुग्न सकेका छैनन्। यसकारण, यस मागलाई बढाउन अपाङ्गता भएका व्यक्तिहरूलाई जलवायु परिवर्तनले पार्ने प्रभावबारे जनचेतना अभिवृद्धि गर्नु अत्यावश्यक छ। यसका लागि, जलवायु परिवर्तनसम्बन्धी मञ्चहरूमा अपाङ्गतालाई मूलप्रवाहीकरण गर्ने प्रयासहरूमा थप लगानी गर्न आवश्यक छ, जस्तै—जलवायु परामर्श परिषद्हरूमा अपाङ्गता भएका व्यक्तिका संस्थाहरूलाई समावेश गर्ने कुराको सुनिश्चित गर्नु।

**सिकाइहरूको सारांश**

**नवउदीयमान संस्थाहरूमा लगानी गर्नु आन्दोलनको विविधीकरणका लागि आवश्यक छ:** अपाङ्गता अधिकार कोषले नवउदीयमान संस्थाहरूमा गरेको लगानी, विशेष गरी संस्थागत सुदृढीकरणका पहलहरू, अपाङ्गता आन्दोलनलाई विविधीकरण गर्न महत्त्वपूर्ण साबित भएको छ। यसले सीमान्तकृत समूहहरूलाई सशक्त संस्थाका रूपमा स्थापित गर्न मद्दत गरेको छ र अपाङ्गता क्षेत्रका अगुवाहरूको क्षमतालाई मजबुत बनाएको छ। अपाङ्गता अधिकार कोषलाई सीमान्तकृत अपाङ्गता भएका व्यक्तिका संस्थाहरूमा लगानी गर्न निरन्तर प्रोत्साहित गरिन्छ, विशेष गरी महिलाद्वारा नेतृत्व गरिएका अपाङ्गता भएका व्यक्तिका संस्थाहरूलाई अझ सशक्त बनाउन र उनीहरूको सफलतालाई अझ विस्तार तथा प्रवर्द्धन गर्न ध्यान दिन आवश्यक छ।

**अपाङ्गताका क्षेत्रमा कार्य गर्ने संस्थाहरू र पैरवीकर्ताहरूको अन्तरपक्षीयतालाई ध्यानमा राखेर काम गर्ने क्षमता आन्दोलनको विविधीकरणका लागि आवश्यक छ:** अपाङ्गता आन्दोलनलाई अझ विविध बनाउन सांस्कृतिक सीप प्रवर्द्धन गर्ने, समावेशी अभ्यासलाई प्रोत्साहन गर्ने, र अपाङ्गताका विभिन्न प्रकार तथा सीमान्तकृत समूहहरूको विशेष आवश्यकताहरूलाई सम्बोधन गर्ने प्रशिक्षण तथा स्रोतहरू प्रदान गर्न जरुरी छ। यस मूल्याङ्कनले अन्तर-आन्दोलन सहकार्यलाई उत्कृष्ट अभ्यासका रूपमा पहिचान गरेको छ, जसले स्रोतहरू साझा गर्दै, प्रयासहरूलाई एकताबद्ध गरी, सकारात्मक परिवर्तन ल्याउने सशक्त आवाज निर्माण गर्न सहयोग गर्छ। सार्वजनिक चेतना अभिवृद्धि परिवर्तनको पहिलो महत्वपूर्ण पाइला हो - अपाङ्गता भएका व्यक्तिहरूका अधिकार, आवश्यकता र क्षमताहरूबारे सचेतना जगाउने प्रयासहरूले रुपान्तरणकारी प्रक्रियाको जग बसाल्छ। गलत/रुढीवादी धारणाहरू (stereotypes) लाई चुनौती दिन, बदनामी विरुद्ध लड्न, र अपाङ्गताको समावेशी बुझाइलाई प्रवर्द्धन गर्न मद्दत गर्ने शिक्षामूलक अभियानहरू तथा पहलहरूले आन्दोलनको विविधीकरणलाई थप बल पुर्‍याउँछ।

अपाङ्गता अधिकार कोषको विविध र समावेशी सहभागितासम्बन्धी रणनीतिलाई पनि सफल मानिएको छ; विभिन्न पृष्ठभूमि र प्रकारका अपाङ्गता भएका व्यक्तिहरूलाई निर्णय प्रक्रियामा सक्रिय रूपमा समावेश गर्नु अत्यन्त आवश्यक छ। साथै, अपाङ्गता अधिकार कोषको लचिलो तथा अनुकूलनीय पद्धति (एकै प्रकारको रणनीति सबैलाई लागू गर्ने सोचभन्दा फरक रूपमा) उत्कृष्ट अभ्यासका रूपमा मानिएको छ। यसले अपाङ्गता आन्दोलनलाई स्थिर नभई गतिशील र परिवर्तनशील आवश्यकताहरू तथा सामाजिक सन्दर्भहरूसँग अनुकूल बन्ने सुनिश्चित गर्छ। नयाँ मुद्दाहरू, विकसित हुँदै गएको समाज, र बदलिँदो आवश्यकताहरूलाई सम्बोधन गर्न आन्दोलन लचिलो र अनुकूल हुनुपर्छ।

**दिगो बहुआयामी सहयोग, पैरवी रणनीतिहरूको विविधीकरण, र लचिलो स्रोतहरूको समयमै उपलब्धता पैरवीको सफलताका लागि अत्यन्त आवश्यक छन्।** तीन देशहरूमा पैरवीले प्रमुख उपलब्धिहरू हासिल गर्नुका कारण साना सफलता र असफलताबाट लामो समयदेखि क्रमिक रूपमा निरन्तरको सिकाइ हासिल गर्दै जानु हो। ती उपलब्धिहरू ल्याउने यात्रा दश वर्षभन्दा पहिले शुरू भएको थियो र यसका पछाडि अपाङ्गता भएका व्यक्तिका संस्थाहरूको अथक पैरवी थियो, जसलाई अन्य CSO, वित्तीय सहयोगीहरू, सरकारहरू, अन्तर्राष्ट्रिय गैरसरकारी संस्थाहरू, र अन्तर्राष्ट्रिय विकास साझेदारहरूको विभिन्न समूहले सहयोग गरेका थिए। यस सहयोगलाई प्रभावकारी बनाउनु कुरा भनेको - मुख्य गरी अपाङ्गता अधिकार कोषको सहयोगको हकमा - त्यसका विविध स्वरूपहरू (वित्तीय सहयोग, प्राविधिक सहायता, सञ्जालीकरण, संस्थागत क्षमता विकास), यस्ता सहयोग आधारित रहेका मूल्यहरू (विश्वास, सहभागिता), र यसको निरन्तरता (पुनरावृत्ति) हुनु हो। यस सहयोगले अनुदान प्रापकहरूलाई समयक्रमसँगै उनीहरूको ज्ञान र अनुभव निर्माण गर्न, अपाङ्गता आन्दोलनभित्र र बाहिरका प्रमुख साझेदारहरूसँग महत्त्वपूर्ण सम्बन्धहरू निर्माण र विकास गर्न, सफलता र असफलताबाट सिक्न र तदनुसार आफ्ना पैरवी रणनीति र सन्देशहरूलाई अनुकूलन गर्न सक्षम बनाएको छ। यसले उनीहरूको कथालाई रूपरेखा दिन र परिष्कृत गर्न, आफ्ना पैरवी लक्ष्यहरूलाई बुझ्न र तिनीहरूमाथि यी पैरवीहरूको प्रभावको सीमा पत्ता लगाउन मद्दत गरेको छ। यस सहयोगका अन्य महत्त्वपूर्ण पक्षहरूमा यसको लचिलोपन, अनुदानलाई फरक प्रयोजनका लागि पुनः प्रयोग गर्न सकिने सम्भावना र अतिरिक्त स्रोतहरूको उपलब्धता थिए - जस्तै, अपाङ्गता अधिकार कोष महत्वपूर्ण पैरवी क्षणहरूमा रणनीतिक गतिविधिहरूमा सहयोग गर्न प्रदान गरिएको विशेष अवसर अनुदानलाई उदाहरणको रूपमा लिन सकिन्छ।

**विविध समूहहरूको सीमित सहभागिताले पैरवीको सफलतामा बाधा पुर्याउँछ।** यस मूल्याङ्कनबाट के देखिएको छ भने तीन देशहरूमा भएका पैरवीका जीतहरू अपाङ्गता भएका व्यक्तिहरू र अपाङ्गता आन्दोलनका लागि महत्त्वपूर्ण उपलब्धिहरू मानिए पनि, तिनका प्रभावहरू प्रायः पैरवी प्रयासहरूमा संलग्न अपाङ्गता भएका व्यक्तिका संस्थाहरूसम्म सीमित थिए, जुन प्रायः शहरी क्षेत्रहरूमा स्थित थिए। यो विशेष रूपमा नाइजेरिया र फिजीमा अपाङ्गता समावेशी कोरोना भाइरस रोग (कोभिड-१९) प्रतिकार्य प्रयासहरूको अवस्थामा देखिन्छ। यसैगरी, अपाङ्गता भएका व्यक्तिका अधिकारसम्बन्धी महासन्धि पनि अझै धेरै सीमान्तकृत समूहहरूका बीच अपरिचित छ। यस मूल्याङ्कनले सबैलाई समेटेर मूलभूत मानव अधिकारहरूको परिपूर्ति गर्ने प्रयासमा "कसैलाई पछाडि नछाड्नु"को महत्त्वलाई पुनः पुष्टि गरेको छ।

**अपाङ्गता समावेशी सहभागितामूलक मूल्याङ्कन विधि यस प्रक्रियाको सान्दर्भिकता र स्वामित्वलाई अधिकतम बनाउन अत्यन्त मूल्यवान छन्।** अपाङ्गता अधिकार कोष अनुदान वितरणसम्बन्धी सिद्धान्तहरूअनुसार, मूल्याङ्कन टोलीले मूल्याङ्कनको सबै चरणहरूमा ठोस सहभागितामूलक र अपाङ्गता समावेशी पद्धति अपनाएको थियो। सहभागितालाई मूल्याङ्कनमा भाग लिनका लागि मात्र तथ्याङ्क सङ्कलनको अन्तर्वार्तामा मुख्य सूचनादाताका रूपमा सहभागी गराइने परम्परागत पद्धतिभन्दा अगाडि बढाइएको थियो; यसको सट्टा, अपाङ्गता अधिकार कोषका अनुदान प्रापकहरूलाई मूल्याङ्कनको प्रयोगकर्ताका रूपमा मूल्याङ्कन प्रक्रियामा सहभागी गराइएको थियो, र यसमा उनीहरूले मूल्याङ्कनको डिजाइनलाई निश्चित स्वरूप दिन महत्त्वपूर्ण भूमिका खेलेका थिए। यस प्रकारको सहभागिताले मूल्याङ्कन टोलीलाई अपाङ्गता भएका व्यक्तिका संस्थाहरूले मूल्याङ्कनका लागि के कुराहरू शीर्ष प्राथमिकताहरू हुनुपर्छ भन्ने ठान्छन् भन्नेबारे प्रारम्भिक र स्पष्ट दृष्टिकोण प्राप्त गर्न मद्दत गरेको थियो। त्यसै गरी, यसले सम्पूर्ण प्रक्रियाभरि मूल्याङ्कन टोलीसँग विश्वासको सम्बन्ध स्थापना गर्दै निरन्तर सञ्चारलाई मद्दत गरेको थियो, जसले अनुदान प्रापकहरू र मूल्याङ्कनकर्ताहरूबीच खुलेर र इमानदारीपूर्वक संवाद गर्ने ढोका खोलेको थियो। यस प्रक्रियामा सहभागी केही अनुदान प्रापकहरूले मूल्याङ्कनलाई अपाङ्गता अधिकार कोषका काममा प्रभाव पार्ने अवसरको रूपमा लिएका थिए। अन्य अनुदान प्रापकहरूले मूल्याङ्कनबाट आएका सिकाइ र सुझावहरूबारे ज्ञान हासिल गरी यसलाई दाताहरू र बाह्य साझेदारहरूसँगको संवादमा प्रयोग गर्न र उनीहरूसँग सहकार्य गर्न सकिने महत्त्वपूर्ण साधनको रूपमा ग्रहण गर्न इच्छुक थिए। यद्यपि, अपाङ्गता समावेशी सहभागितामूलक पद्धतिमा केही बाधा अवरोधहरू थिए - जस्तै विभिन्न प्रयोगकर्ताहरूसँग मिलेर कार्य गर्नका लागि समय र प्रयासको स्तरलाई कम आँक्नु, तर समग्रमा यसले मूल्याङ्कन टोलीलाई भविष्यमा कसरी कसैलाई पछाडि नछाडी सबैलाई समेटेर मूल्याङ्कन गर्न सकिन्छ भन्नेबारे अत्यन्त महत्त्वपूर्ण पाठहरू दिएको छ।

# अपाङ्गता अधिकार पैरवी कोष/अपाङ्गता अधिकार कोष व्यवस्थापनको प्रतिक्रिया

**परिचय**

यस स्वतन्त्र मूल्याङ्कनले यस संस्थाको प्रयासलाई OECD-DAC मूल्याङ्कन मापदण्डभन्दा बाहिरका प्रश्नहरूको अध्ययन गर्ने तरिकाले अघि बढाएको छ। मूल्याङ्कनमा [अधिकारमा आधारित तथ्याङ्कको उपयोग](https://www.ohchr.org/sites/default/files/Documents/Issues/HRIndicators/GuidanceNoteonApproachtoData.pdf) र [सहभागितामूलक मूल्याङ्कन पद्धति](https://www.betterevaluation.org/en/plan/approach/participatory_evaluation#:~:text=Participatory%20evaluation%20is%20an%20approach,the%20reporting%20of%20the%20study.), [नारीवादी मूल्याङ्कन सिद्धान्त](https://www.betterevaluation.org/en/themes/feminist_evaluation) र [उपयोग केन्द्रित मूल्याङ्कन](http://betterevaluation.org/en/plan/approach/utilization_focused_evaluation)को प्रयोग गरिएको छ। अपाङ्गता अधिकार कोष नयाँ विकास चरण र महत्त्वपूर्ण अवस्थान्तरणको अवधिमा प्रवेश गर्दै गरेको अवस्थामा[[1]](#footnote-2), यस मूल्याङ्कनले संस्थालाई अपाङ्गता भएका व्यक्तिहरूको अधिकार प्रवर्द्धन गर्नका लागि अपाङ्गता भएका व्यक्तिका संस्थाहरूलाई निरन्तर सहयोग गर्न मद्दत गर्नेछ।

यस मूल्याङ्कनका खोज नतिजाहरूले अपाङ्गता आन्दोलनमा प्राविधिक सहायता र विविधतामा भएको वृद्धिले अपाङ्गता भएका अभियन्ताहरूको पहिचान/दृश्यता र प्रभावकारिता बढाउन कसरी महत्त्वपूर्ण भूमिका खेलेका छन् भन्ने कुराको प्रमाण प्रस्तुत गर्दछ। यसका साथै, खोज नतिजाहरूले अपाङ्गता अधिकार कोषले सहभागितामूलक र विश्वासमा आधारित पद्धतिमार्फत आफ्ना सिद्धान्तहरू कार्यान्वयन गर्दा यसको साझेदार र अनुदान प्रापकहरूका परिणामहरूमा पर्ने प्रभावलाई पुनःपुष्टि गरेको छ।

हाम्रा साझेदारहरू र अनुदान प्रापकहरूसँगको संयुक्त सिकाइप्रति निरन्तर प्रतिबद्धता राख्दै र अपाङ्गता अधिकारको पैरवीको बुझाइलाई फराकिलो बनाउने प्रयासस्वरूप, अपाङ्गता अधिकार कोष आफ्नो वेबसाइटमा पूर्ण मूल्याङ्कन प्रतिवेदन प्रकाशित गर्दैछ भने अनुदान प्रापकहरूले आफ्नो पैरवी र संस्थागत विकासमा प्रयोग गर्न सक्ने सिकाइहरूसम्बन्धी दस्तावेज उपलब्ध गराउँदैछ। त्यसै गरी, मूल्याङ्कनको कार्यकारी सारांश र अनुदान प्रापकहरूका लागि तयार पारिएको संक्षिप्त जानकारीलाई बहासा इन्डोनेसिया, फ्रेन्च र नेपाली भाषामा अनुवाद गरी पढ्न सजिलो हुने माध्यममा (Easy to Read version) उपलब्ध गराइनेछ।

हामी हामी यस मूल्याङ्कनमा समय र राय प्रदान गर्ने अपाङ्गता भएका व्यक्तिका संस्था र अभियन्ताहरूलाई धन्यवाद दिन्छौँ। यस मूल्याङ्कनमा उहाँहरूको योगदान, विशेषगरी मूल्याङ्कनको डिजाइनमा उहाँहरूले प्रदान गर्नुभएको अन्तर्दृष्टिपूर्ण बुझाइ सराहनीय छ। यस मूल्याङ्कनका खोज नतिजामा उहाँहरूको उपलब्धिहरू राम्रोसँग प्रतिबिम्बित भएका छन्। हामी युनिभर्सेलिया म्यानेजमेन्ट ग्रुपको मूल्याङ्कन टोलीलाई यस मूल्याङ्कनका लागि समर्पित गर्नुभएको समय र विज्ञताको लागि पनि धन्यवाद दिन्छौं। साथै, इन्डोनेसिया, नाइजेरिया, र प्रशान्त द्वीपहरूमा पर्ने देशहरूका अनुदान प्रापकहरू र अपाङ्गता अधिकार कोष लैङ्गिक रुपान्तरण सिकाइ समूह (Gender Transformation Learning Group) का सदस्यहरूलाई मूल्याङ्कनको डिजाइनमा दिनुभएको रायसुझावको लागि धन्यवाद व्यक्त दिन्छौँ।[[2]](#footnote-3)

**प्रस्तुत सुझावहरूमा व्यवस्थापनको धारणा**

व्यवस्थापनले मूल्याङ्कनका समग्र खोज नतिजा र सुझावहरूमा सहमति जनाएको छ र संस्थाको क्षमताअनुसार र उपयुक्त भएसम्म उठाइएका मुद्दाहरू समाधान गर्न कदम चाल्नेछ। यो प्रतिक्रिया २०२४-२०२९ सम्मका लागि लागू गरिएको नयाँ रणनीतिक योजना कार्यान्वयनको पहिलो वर्षको सन्दर्भमा लेखिएको हो। उक्त रणनीतिक योजनाले संस्थाका लागि नयाँ परिवर्तनको परिकल्पना, स्तम्भ र प्रमुख गतिविधिहरूको रूपरेखा प्रस्तुत गर्दछ।

***सुझाव १: अपाङ्गता अधिकार कोषले अनुदान प्रापक संस्थाहरूलाई एक-अर्कासँग जोडिने, अनुभवहरू बाँड्ने, र एकअर्काबाट सिक्ने अवसरहरू नियमित रूपमा धेरैभन्दा धेरै प्रदान गर्नुपर्छ। यस क्रममा, अपाङ्गता अधिकार कोषले अन्तरपक्षीय दृष्टिकोणलाई कायम राखी, अपाङ्गता आन्दोलनभित्र विविधतालाई प्रोत्साहन गर्न र अपाङ्गता भएका व्यक्तिका संस्थाहरूको नेतृत्वलाई नवीकरण गर्न सहयोग गर्नुपर्छ।***

*सहमत*

अपाङ्गता अधिकार कोषले अपाङ्गता भएका व्यक्तिका संस्था र अपाङ्गता अधिकार आन्दोलनहरूलाई भौतिक र भर्चुअल रूपमा आपसमा जोडिन सहयोग गर्दछ। विगत १५ वर्षदेखि हामीले प्रदान गर्दै आएको प्राविधिक सहायताको कार्यपश्चात्, अपाङ्गता भएका व्यक्तिका संस्थाहरूले के देखाएका छन् भने जब अपाङ्गता भएका व्यक्तिका संस्थाहरू र अपाङ्गता आन्दोलनहरूलाई आफ्नो समुदायहरूका लागि विभेदरहित अवस्था, समान अधिकार, समान अवसर, र समान पहुँच हासिल गर्ने प्रयासमा एक-अर्काको विज्ञता र सिकाइबाट लाभ लिन सहयोग गरिन्छ, तब बलियो, उत्थानशील, र विविधतापूर्ण आन्दोलनहरू निर्माण हुन्छन्।

[अपाङ्गता अधिकार कोषको वार्षिक अनुदानप्रापक सर्वेक्षण](https://disabilityrightsfund.org/for-grantees/learning-with-grantees/) र प्राविधिक सहायता परामर्शका माध्यमबाट, अनुदान प्रापक साझेदारहरूले विज्ञता आदानप्रदानका लागि सहकर्मी-सहकर्मीबीच एक-अर्कासँग सहकार्य गर्न गराउन सहयोग माग्ने क्रम अहिले बढ्दो छ। विगतमा उनीहरूले आफ्नो कामलाई बलियो र सुदृढ बनाउन बाह्य परामर्शदाताहरूको सहयोग खोज्ने गरेका थिए। तसर्थ, अब हामी अनुदान प्रापक साझेदारहरूसँग मिलेर सहकर्मी-आधारित सिकाइका अवसरहरू विकास गर्ने उपायहरू प्रयोग गर्नेछौं।

नयाँ रणनीतिक योजनाअन्तर्गत, अपाङ्गता अधिकार कोषले अनुदान प्रापक साझेदारहरूलाई अपाङ्गता अधिकारसम्बन्धी गहिरो ज्ञान, विश्लेषण, र पैरवीको विकास गर्न; सम्बन्धहरूलाई सुदृढ बनाई सामूहिक र सहकर्मी-आधारित सिकाइ बढाउन; र उनीहरूका संस्थाहरूको सुदृढीकरण र दीर्घकालीन स्थायित्व सुनिश्चित गर्न निरन्तर सहयोग गर्नेछ। भविष्यमा, अपाङ्गता अधिकार कोषले उच्च-स्तरीय सहकर्मी सिकाइ र सम्पर्क विस्तारको भूमिकाका लागि पूर्णकालीन स्थायी कर्मचारी नियुक्त गर्ने योजना बनाएको छ, जसले यस क्षेत्रको वृद्धिलाई नेतृत्व दिनेछ।

***सुझाव २: अपाङ्गता अधिकार कोषले अनुदान वितरण, प्राविधिक सहायता र पैरवीका कार्यमा हाल अपनाउँदै आएको सहभागितामूलक र अनुदान प्रापकको नेतृत्वमा आधारित कार्यपद्धति कायम राख्नुपर्छ र - जहाँ सम्भव छ, अझ सशक्त बनाउनुपर्छ।***

**सहमत**

अपाङ्गता अधिकार कोषलाई यसको स्थापना कालदेखि नै अपाङ्गता आन्दोलनको मूलभूत सिद्धान्त “हामी बिना हाम्रा लागि गरिने कुनै नीति निर्णय गर्नुहुँदैन (Nothing Without Us)" लाई प्रतिबिम्बित गर्न डिजाइन गरिएको थियो। सक्षमवाद (ableism) लाई चुनौती दिनका लागि अपाङ्गता भएका व्यक्तिहरूको सहभागिता र उनीहरूको जीवन अनुभवमा रहेको विज्ञतालाई महत्त्व दिनु अनिवार्य छ। विगतका वर्षहरूमा, अपाङ्गता अधिकार कोषको अनुदान वितरण मोडेललाई [सहभागितामूलक अनुदान वितरण अभ्याससम्बन्धी थुप्रै प्रकाशनहरूमा](https://disabilityrightsfund.org/our-model/donor-guide-to-inclusion/) दस्तावेज गरिएको छ र [अघिल्ला मूल्याङ्कनहरूले](https://disabilityrightsfund.org/our-impact/evaluation/) अपाङ्गता अधिकार कोषको प्रभावकारिता र सान्दर्भिकताका लागि एक महत्वपूर्ण योगदान कारकका रूपमा स्थापित गरेको छ।

२०२४-२०२९ सम्मका लागि तयार गरिएको अपाङ्गता अधिकार कोषको रणनीतिक योजनाको मुख्य उद्देश्य सहभागितामूलक अनुदान वितरणमा हाम्रो नवीनता र विज्ञतालाई अझै अगाडि बढाउँदै हाम्रो सबै काममा समावेश गर्नु हो। रणनीतिमा तोकिएका विभिन्न परियोजनाहरू मार्फत, अपाङ्गता अधिकार कोषले आन्तरिक रूपमा आफ्ना सहभागितामूलक पद्धतिहरूलाई विकास गरी पहुँचयुक्तता र समावेशीकरणलाई सुदृढ गर्नेछ र आफ्नो काममा विश्वासमा आधारित परोपकार सिद्धान्तहरू लागू गर्नेछ। यी गतिविधिहरूको उद्देश्य अपाङ्गता आन्दोलनभित्र हाम्रो साझेदारीलाई नयाँ रूप दिनु, अझ विश्वास र ऐक्यबद्धता विकास गर्नु, र अनुदान प्रापक साझेदारहरूसँग सिकेर अनुकूल बनाउनु हो।

***सुझाव ३: अपाङ्गता अधिकार कोषले नयाँ रणनीतिक योजना विकास गर्दा, अनुदान वितरण मोडेल र अन्य सहयोग विधिहरूलाई अझ प्रभावकारी र उद्देश्यअनुकूल बनाउन विशेष ध्यान दिनुपर्छ।***

सहमत

विगत केही वर्षहरूमा, अपाङ्गता भएका व्यक्तिका संस्थाहरूसँग उपलब्ध अनुदानका प्रकारहरूमा थप विविधता आएको छ र अनुदानका सङ्ख्या बढेका छन्। अनुदानका प्रकारहरूमा प्राविधिक सहायता, मध्य-स्तरीय, राष्ट्रिय, विशेष अवसर, वा रणनीतिक साझेदारीहरू रहेका छन्। माथि उल्लेख गरिएझैँ, २०२४-२०२९ सम्मका लागि तयार गरिएको रणनीतिक योजनाको पहिलो वर्षमा, अपाङ्गता अधिकार कोषले आफ्नो अनुदान वितरण मोडेललाई आन्दोलन निर्माणतर्फ परिवर्तन गर्नेछ, जसले अपाङ्गता आन्दोलनको सुदृढीकरणलाई प्रवर्द्धन गर्ने संस्थाको भविष्यको प्रयासहरूलाई परिभाषित गर्दछ।

यसमा अपाङ्गताका क्षेत्रमा काम गर्ने संस्थाहरूबीचको सहकार्य, सबै अपाङ्गता भएका व्यक्तिहरूको प्रतिनिधित्वका लागि विविधता प्रवर्द्धन, नयाँ नेतृत्वमा आउनेहरूलाई सहयोग गर्न नेतृत्व निर्माण, र साझा उद्देश्य प्राप्त गर्न सहकार्य गरेर काम गर्नु लगायत रहनेछन्। यो नयाँ मोडेल सहभागितामूलक पद्धतिमार्फत सह-निर्माण गरिनेछ, जसले अपाङ्गता अधिकार कोषका साझेदारहरूलाई सहभागी गराउनेछ र हाम्रो कामका सबै क्षेत्रहरूलाई समाहित गरी आवश्यक तालमेल मिलाउनेछ। नयाँ मोडेलको लक्ष्य उद्देश्यअनुकूल अनुदान मोडेलमा केन्द्रित हुनेछ, जसले मूलभूत सहयोगका लागि थप लचकदार अनुदान प्रदान गर्नेछ र सिद्धान्त-आधारित आवेदन र प्रतिवेदन अभ्यासहरूलाई ध्यानमा राख्नेछ।

***सुझाव ४: अपाङ्गता अधिकार कोषले नयाँ प्राविधिक सहायता रणनीति पुनरावलोकन गर्दा, उक्त रणनीति प्राविधिक सहायता सम्बन्धी अपेक्षाहरू —जस्तै उद्देश्य, प्रयोजन, अपेक्षित नतिजा, र पहुँचका स्वरूप/ढाँचा — स्पष्ट रूपमा परिभाषित गरेको सुनिश्चित गर्नुपर्छ। साथै, प्राविधिक सहायताको कार्यान्वयन अपेक्षित नतिजासँग सुसङ्गत रहनुपर्छ। रणनीति स्वीकृत भएपछि, यसलाई अपाङ्गता अधिकार कोषका कर्मचारी र अनुदान प्रापकहरूबीच साझा गर्ने र परिचित गराउने (socialization) नियमित अवसरहरू सिर्जना गर्नुपर्छ। साथै, नयाँ रणनीतिले प्राविधिक सहायता रणनीति २.० का मस्यौदामा हालसम्म पहिचान गरिएका प्राथमिकताहरूमा पनि ध्यान केन्द्रित गर्नुपर्छ।***

सहमत

सन् २०२२ मा, अपाङ्गता अधिकार कोषले यसको पहिलो [प्राविधिक सहायता रणनीति](https://disabilityrightsfund.org/about/our-strategy/technical-assistance-strategy/)मा अनुदान प्रापकहरूसँग विस्तृत परामर्श गरेको थियो। ७० भन्दा बढी अपाङ्गता भएका व्यक्तिका संस्थाहरूले अनलाइन सर्वेक्षणमा जवाफ दिएका थिए भने थप ८० अपाङ्गता भएका व्यक्तिका संस्थाहरू चारवटा क्षेत्रीय समूह छलफलहरूमा प्रतिनिधित्व गरेका थिए। यस परामर्श प्रक्रियाका माध्यमबाट, अनुदान प्रापकहरूले आफ्नो सबैभन्दा ठूलो आवश्यकता भनेको आफूहरू गर्दै आएका पैरवी कार्यलाई सहयोगका लागि थप अनुदानहरू प्राप्त गर्नु रहेको बताएका थिए। त्यसै गरी, अनुदान प्रापकहरूले सहकर्मी आदानप्रदान र सिकाइका साथै अनुदान प्रापकहरूको भेलाका फाइदाहरू बताएका थिए, र यस्ता आदानप्रदानका थप अवसरहरू उपलब्ध गराउन माग गरेका थिए। यो अनुदान प्रापक साझेदारहरूले मुख्यतया आफ्नो काम सुदृढ बनाउन बाह्य परामर्शदाताहरूको सहयोग खोज्ने विगतका अभ्यासहरूबाट महत्वपूर्ण बदलाव हो।

त्यसयता, अपाङ्गता अधिकार कोषले आफ्नो २०२४-२०२९ को रणनीतिक योजनामा एउटा सम्पूर्ण स्तम्भलाई प्राविधिक सहायता मोडेललाई अझ गहन बनाउने गरी परिकल्पना गरेको छ। यसको उद्देश्य अपाङ्गता भएका व्यक्तिका संस्थाहरूले सहकर्मी र सामूहिक सिकाइ मार्फत परिवर्तन र समाधानलाई अगाडि बढाउन सहयोग गर्नु हो। अपाङ्गता अधिकार कोषले अनुदान प्रापक साझेदारहरूसँग सह-निर्माण गर्दै सहकर्मी-आधारित सिकाइका अवसरहरूको विकास गर्ने प्रक्रिया आरम्भ गर्नेछ र सहकर्मी-सहकर्मीहरूबीच विज्ञता र अनुभव आदानप्रदानका लागि थप अवसरहरू सिर्जना गर्ने प्रयासलाई अगाडि बढाउनेछ।

***सुझाव ५: अपाङ्गता समावेशी प्राविधिक सहायता प्रदायकहरूको अभावलाई सम्बोधन गर्न, अल्पकालमा, अपाङ्गता अधिकार कोषले आफ्ना अनुदान प्रापकमध्येबाट सम्भावित प्राविधिक सहायता प्रदायकहरूको सूची निर्माण गर्न जारी राख्नुपर्छ। दीर्घकालमा, अपाङ्गता अधिकार कोषले अनुदान प्रापक र आफ्ना स्थायी वित्तीय साझेदारहरूसँग मिलेर विभिन्न सङ्घसंस्था र सरोकारवालाहरूसँग रणनीतिक साझेदारी विकास गर्ने विषयमा विचार गरी अपाङ्गता समावेशीकरणका सम्बन्धमा राष्ट्रिय क्षमता समग्र रूपमा सुदृढ गर्ने कार्यलाई अघि बढाउनुपर्छ।***

आंशिक सहमत

अपाङ्गता अधिकार कोषको प्राविधिक सहायता रणनीति विकास भएयता, संस्थाले अनुदान प्रापकहरूका लागि प्राविधिक सहायता प्रदान गर्नेहरूको सूची राख्दै आएको छ। यसमध्ये धेरैजसो सामान्यतय मानव अधिकार पैरवीमा केन्द्रित थिए। २०२१ देखि, यो सूचीमा अपाङ्गता अधिकारको पैरवीमा विशिष्ट सहयोग प्रदान गर्ने अपाङ्गता आन्दोलनभित्रका विभिन्न सङ्घसंस्था र सरोकारवालाहरू थपिँदै गएका छन्। अपाङ्गता अधिकार कोषले यो सूची निर्माणलाई निरन्तरता दिनेछ र अपाङ्गता भएका व्यक्तिका संस्थाहरूसँग मिलेर यसलाई सह-निर्माण गर्नेछ। संस्थाको उद्देश्य भनेको धेरैभन्दा धेरै अपाङ्गता भएका व्यक्तिका संस्थाहरूलाई समावेश सूची बनाउनु हो।

अपाङ्गता आन्दोलनले थालेको क्षमता वृद्धिमा सहयोग पुर्‍याउनका लागि, अपाङ्गता अधिकार कोषले आफ्नो २०२४-२०२९ रणनीतिक योजनामा - अपाङ्गता समावेशीकरण र सहभागिताका लागि पैरवी गर्ने ठाउँ खोल्न - अर्को एउटा स्तम्भ विकास गरेको छ। यसलाई अपाङ्गता आन्दोलन र अन्य आन्दोलनहरू बीच रणनीतिक साझेदारीहरू स्थापना गर्न प्रयोग गर्न सकिनेछ। यसले अपाङ्गता आन्दोलनका सङ्घसंस्थाका लागि अपाङ्गता अधिकार कोषलाई नयाँ र थप अनुदानको लागि आर्थिक सहयोग प्रदायकहरूसँग पैरवी गर्न आवश्यक पर्नेछ। साथै, सक्षमवादलाई चुनौती दिन र पहुँचयुक्तता तथा समावेशीकरणको संस्कृतिलाई सुदृढ गर्न सहयोग गर्नका लागि आन्दोलनका सङ्घसंस्था र सामाजिक न्याय क्षेत्रका अन्य सरोकारवालाहरूलाई स्रोत उपलब्ध गराउन पनि यो कार्य गर्नुपर्नेछ। अपाङ्गता अधिकार कोष आफैं सक्षमवादलाई चुनौती दिन र विभिन्न सङ्घसंस्था बीच अपाङ्गता समावेशीकरणसम्बन्धी विज्ञता बढाउन सक्षम छैन। यसको सट्टा, अपाङ्गता आन्दोलनभित्र र बाहिरका सङ्घसंस्थाबाट कार्य र परिवर्तन गर्न आवश्यक छ। यस प्रक्रियालाई सहकर्मी र सामूहिक सिकाइ, रणनीतिक साझेदारी, र पैरवीको स्वयम् सुदृढ गराउने सकारात्मक चक्रलाई अघि बढाउन अपाङ्गता भएका व्यक्तिका संस्थाहरू र सामुदायिक साझेदारहरूले अन्य आन्दोलन र सम्बन्धित सरोकारवालाहरूसँग ऐक्यबद्ध भएर काम गर्नुपर्छ।

***सुझाव ६: अपाङ्गता आन्दोलनको विविधीकरणको गतिलाई अझ सशक्त (invigorate) बनाउन, अपाङ्गता अधिकार कोषले जनचेतना अभिवृद्धिका कार्यक्रमहरूका साथै विविधता र अन्तरपक्षीयतासम्बन्धी क्षमता अभिवृद्धि पहलहरूलाई पनि समुदायस्तरसम्म विस्तार गर्नुपर्छ र अपाङ्गता भएका व्यक्तिहरूको संस्था हाँक्ने नेतृत्वहरूको थ क्षमता विकासमा सहयोग गर्नुपर्छ।***

सहमत

माथि उल्लेख गरिएझैँ, अपाङ्गता अधिकार कोषले आफ्नो २०२४-२०२९ सम्मको रणनीतिक योजनामा अपाङ्गता समावेशीकरण र सहभागिताका लागि पैरवी गर्न सहयोग गर्ने ठाउँ खोल्न एउटा स्तम्भ विकास गरेको छ। यसका लागि अपाङ्गता अधिकार कोषले अनुदान प्रापकहरूसँग मिलेर सीमान्तकृत अपाङ्गता भएका व्यक्तिका संस्थाका नेतृत्वहरूलाई सक्षमवादलाई चुनौती दिन र पहुँचयुक्तता तथा समावेशीकरणको संस्कृतिलाई सुदृढ बनाउन स्रोतहरू प्रदान गर्ने एउटा सहायता मोडेल सह-सिर्जना गर्नुपर्छ।

त्यसै गरी, अपाङ्गता आन्दोलनलाई सुदृढ बनाउनका लागि अपाङ्गता अधिकार कोषले उपयोग गर्न सक्ने आधारभूत सहयोगका रूपहरू छन् भन्ने अपाङ्गता अधिकार कोषलाई थाहा छ, तर हाम्रा सिद्धान्तहरूको आधारमा हामीले के पनि बुझेका छौँ भने मजबुत अपाङ्गता आन्दोलनहरूका लागि सहभागिता मूलभूत पक्ष हो। व्यावहारिक रूपमा, यसको अर्थ भनेको हामीले आन्दोलनको क्षमता सुदृढीकरण र विविधीकरण धेरै हदसम्म अपाङ्गता क्षेत्रका अभियन्ताहरूको इच्छाशक्ति र नेतृत्वमा निर्भर रहन्छ भन्ने कुरा स्वीकार गर्दैछौं। उदाहरणका लागि, सन् २०२३ को प्रशान्त द्वीपअन्तर्गत पर्ने राष्ट्रहरूका अनुदान प्रापकहरूको सम्मेलनमा, अनुदान प्रापकहरूले आफ्नै “[समावेशीकरणका लागि घरेलु आन्दोलन](https://disabilityrightsfund.org/celebrating-a-homegrown-pacific-movement-for-inclusion/)”का बारेमा बताएका थिए, र उनीहरूले एक अग्रगामी अनुदान प्रापक, डिसअयाबिलिटी प्राइड हब (Disability Pride Hub) बाट महत्त्वपूर्ण कुरा सिकेका थिए। अपाङ्गता अधिकार कोष अपाङ्गता भएका व्यक्तिका संस्थाहरूलाई आफ्नो शक्ति उजागर गर्न र विविधताको उत्सव मनाउन सहयोग गर्ने भएकाले, हामी अपाङ्गता भएका व्यक्तिका संस्थाका नेतृत्वहरूसँग साझेदारीमा काम गर्नेछौं।

***सुझाव ७: अपाङ्गता आन्दोलनको विविधीकरणलाई अझ बलियो बनाउन, ग्रामीण समुदाय, यौनिक अभिमुखीकरण, लैङ्गिक पहिचान, अभिव्यक्ति, र यौन विशेषताहरू (SOGIESC) पहिचान भएका समूह, स्व-पैरवी गर्ने अपाङ्गता भएका युवा, र अन्य सीमान्तकृत अपाङ्गता समूहहरूसँग सहकार्य गर्दै अन्तर-आन्दोलन सहयोग बढाउन आवश्यक छ।***

सहमत

अपाङ्गता आन्दोलनमा भइरहेका बदलिँदो आवश्यकता र परिवर्तनहरूलाई सम्बोधन गर्न, अपाङ्गता अधिकार कोषले विगत १५ वर्षमा आफ्नो कामलाई पनि विकसित गर्दै लगेको छ र यस आन्दोलनमा बृहत् विविधता ल्याउने अपाङ्गता भएका व्यक्तिका संस्थाहरूको रुचिमा सहयोग गर्न आफूलाई अझ सक्षम बनाएको छ। उदाहरणको लागि, [अपाङ्गता अधिकार पैरवी कोष/अपाङ्गता अधिकार कोषको लैङ्गिक निर्देशिका](https://disabilityrightsfund.org/about/our-strategy/gender-guidelines/) वा [प्राविधिक सहायता रणनीति](https://disabilityrightsfund.org/about/our-strategy/technical-assistance-strategy/)का माध्यमबाट, अपाङ्गता अधिकार कोषले आन्तरिक रणनीतिहरूलाई अनुदान प्रापकहरूका लागि बाह्य प्रतिबद्धतामा रूपान्तरण गरेको छ।

नतिजस्वरूप, हाम्रो लैङ्गिक निर्देशिकामा उल्लिखित थुप्रै उपलब्धि बिन्दुहरू पार गरिएको छ। हामी आन्दोलनभित्रको बहुलतामा, विशेष गरी अपाङ्गता अधिकार कोषको नयाँ मोडेलको सह-निर्माण मार्फत निरन्तर केन्द्रित भइरहने छौँ। यस सह-निर्माणका लागि समूहको प्रतिनिधित्व गर्ने वा नयाँ २०२४-२०२९ रणनीतिक योजनामा उल्लिखित अन्तरसम्बन्धित प्राथमिकताहरू अनुरूपका विषयहरूमा केन्द्रित रहेका अनुदान प्रापकहरूलाई आमन्त्रण गरिनेछ। अन्तरसम्बन्धित विषयहरूबारे थप जानकारीका लागि तलको सुझाव ८ मा अपाङ्गता अधिकार कोषको जवाफ हेर्नुहोस्।

***सुझाव ८: अपाङ्गता आन्दोलन र सामाजिक न्यायका अन्य आन्दोलनहरूबीचको अन्तर-आन्दोलन सहकार्य विस्तार गर्न, अपाङ्गता अधिकार कोषले अझै समावेशी नभएका क्षेत्रहरूमा अपाङ्गता अधिकारलाई मूलधारमा ल्याउने पैरवीमा लगानी गर्नुपर्छ। उदाहरणका लागि, महिला अधिकारका आन्दोलन र जलवायु परिवर्तन सम्बन्धी मञ्चहरूमा अपाङ्गता समावेशीकरणलाई प्रवर्द्धन गर्न आवश्यक छ।***

सहमत

अपाङ्गता अधिकार कोषको लगभग १५ वर्षको अस्तित्वमा, संस्थाले अनुदान प्रापक साझेदारहरू र राष्ट्रिय तथा क्षेत्रीय अपाङ्गता आन्दोलनहरूको क्षमता वृद्धि गर्ने कार्यमा महत्त्वपूर्ण प्रगति गरेको छ। तथापि, अपाङ्गता समावेशीकरणका अवधारणा र अभ्यासहरू अन्तर्राष्ट्रिय विकासका साथै मूलधारका अधिकार र सामाजिक न्याय आन्दोलनहरूमा अझै पछाडि छन्।

यसलाई सम्बोधन गर्नका लागि, अपाङ्गता अधिकार कोषले देहायका सातवटा नयाँ अन्तरसम्बन्धित प्राथमिकताहरूमा ध्यान केन्द्रित गर्नेछ: १) स्थानीय आदिवासी (first nations people) सँग ऐक्यबद्धतामा उभिने; २) लैङ्गिक समानतालाई प्रवर्द्धन गर्ने; ३) जलवायु न्यायको माग गर्ने; ४) जातीय भेदभावको समाधानमा काम गर्ने; ५) विविध यौनिक अभिमुखीकरण, लैङ्गिक पहिचान, अभिव्यक्ति, र यौन विशेषताहरू (SOGIESC) भएका वर्गमा पर्ने अपाङ्गता भएका व्यक्तिहरूका अधिकारलाई अगाडि बढाउने; ६) युवा व्यक्तिहरूका अधिकार र सहभागिता प्रवर्द्धन गर्ने; र ७) गरिबी र असमानताको सम्बोधन गर्ने। त्यसै गरी, अपाङ्गता अधिकार कोषले दातासँगको पैरवीसम्बन्धी विशेष रणनीति विकास गर्नेछ र यी नयाँ विशेष क्षेत्रहरूलाई सहयोग गर्नका लागि आफ्नो कार्यक्रम टोलीलाई पुनर्सङ्गठित गर्नेछ।

**अपाङ्गता अधिकार कोषको प्रतिबद्धता**

अपाङ्गता अधिकार कोषका कर्मचारी र बोर्ड हाम्रो दीर्घकालीन सोच, र अपाङ्गता भएका व्यक्तिका अधिकारका लागि निरन्तर पैरवी गर्ने अपाङ्गता भएका व्यक्तिका संस्था र अभियन्ताहरूप्रति पूर्ण रूपले प्रतिबद्ध छन्। हामी सहकर्मी सिकाइ, सहभागिता र उपलब्धि तथा असफलताबाट सिक्ने प्रक्रियालाई परिवर्तनको शक्तिशाली साधन मान्छौं। त्यसै गरी, हामी नयाँ अवसरहरूप्रति अनुकुलित हुन, हाम्रो अभ्यासलाई सुधार गर्न, र हाम्रो अनुदान प्रापकहरूका आवश्यकतालाई सम्बोधन गर्नका लागि निरन्तर खुला र उत्तरदायी रहनेछौं।

हामी अपाङ्गता भएका व्यक्तिहरूको संस्था, राष्ट्रिय सरकार र अन्य सरोकारवालाहरूले यस मूल्याङ्कनका माध्यमबाट उठाएका कुराहरूलाई, माथिका हाम्रो जवाफहरूअनुसार, सकेसम्म हाम्रा प्रक्रियाहरूमा समायोजन गर्ने प्रतिबद्धता जनाउँछौं। यस मूल्याङ्कनमा सहभागी भएका अपाङ्गता भएका व्यक्तिका संस्था र अभियन्ताहरूप्रति आफूलाई उत्तरदायी बनाउन, सम्बन्धित अपाङ्गता अधिकार कोषका कर्मचारीहरूले सुझावहरूको कार्यान्वयनमाथि नियमित रूपमा चिन्तन गर्ने प्रक्रिया सञ्चालन गर्नेछन् र यस क्षेत्रमा भएका प्रगतिको बारेमा सम्बन्धित साझेदारलाई अनुरोधअनुसार जानकारी दिनेछन्।

1. यो अवस्थान्तरण अवधिमा अवस्थान्तरण देहायअनुसार भएका छन्: अपाङ्गता अधिकार कोषको बोर्ड स्थापनाकालको व्यवस्थापन समिति पद्धतिबाट बाहिर निस्केर नीतिगत सुशासनमा बढी केन्द्रित हुँदैछ; बोर्डले संस्थाको दोस्रो कार्यकारी निर्देशक मात्र नियुक्त गरेको छ, जुन नेतृत्व परिवर्तनको महत्वपूर्ण क्षण हो; अमेरिकाबाहेक अन्य देशहरूमा थप कर्मचारी नियुक्त भएका छन्, जसले टोलीको विविधता बढाएको छ; र अपाङ्गता अधिकार कोष प्रारम्भिक चरणको सानो संस्थाबाट मध्यम आकारको स्थापित संस्थामा परिणत हुँदैछ, यसरी संस्थागत संरचनामा विकाससँगै जटिलताहरू पनि बढेकाले थप औपचारिक र संस्थागत संरचना तथा प्रक्रियाहरू भएको संस्थामा बदलिनु आवश्यक भएको छ। [↑](#footnote-ref-2)
2. लैङ्गिक रूपान्तरण सिकाइ समूहका सदस्यहरूका लागि पूर्ण प्रतिवेदनको तालिका ८ हेर्नुहोस्। [↑](#footnote-ref-3)